**Daniel Anthony William «Danny» Graham** (født 12. august 1985) er en engelsk tidligere fotballspiller. Han har representert England på U20 nivå.

Biografi
--------

Graham skrev kontrakt med Premier League-klubben Middlesbrough den 1. juli 2003. Den første sesongen i Middlesbrough spilte han ingen obligatoriske kamper for klubben, men scoret 21 mål på 20 kamper for klubbens U19-lag. Den 20. mars 2004 signerte han en 3-måneders låneavtale med Football League Two-laget Darlington. I denne perioden spilte han ni kamper og scoret to mål før han returnerte tilbake til Middlesbrough.

Heller ikke i 2004/05 sesongen greide han å etablere seg i Boro, men han fikk sin debut i Premier League denne sesongen. Det skjedde på Old Trafford 3. oktober 2004, i en kamp som endte 1–1 mot Manchester United. Totalt fikk han 11 ligakamper denne sesongen, men ingen fra start. Sent i sesongen scoret han sitt første mål for Boro, hjemme mot Charlton i en kamp som endte 2–2. I denne kampen fikk han en smell i hodet som gjør at han ikke husker mye fra kampen. En måned senere skrev han under på en to-årskontrakt med North Yorkshire-klubben.

Den 24. november 2005 skrev han under på en 1-måneds utlånsavtale med Derby County, og han debuterte i ligasammenheng for Derby mot Brighton den 26. november 2005. I januar 2006 ble utlånsavtalen mellom Middlesbrough og Derby forlenget med enda en måned.

Graham returnerte deretter til Middlesbrough, men ble i mars 2006 på nytt lånt ut, denne gang til Leeds United. Låneavtalen gjaldt ut sesongen 2005/2006 med opsjon på kjøp etter det. Leeds benyttet seg aldri av opsjonen sin, og Graham fikk bare tre kamper på Elland Road før han igjen returnerte til Boro.

Graham spilte i den berømte kampen mot Fulham i mai 2006. Som en av ti spillere fra Nordøst-England utgjorde han den yngste startelleveren i Premier Leagues historie. Fulham vant kampen 1–0, men Graham var uheldig da han fikk et mål annullert for hands.

I august 2006 signerte han nok en utlånsavtale, denne gangen for en måned i Blackpool. Her scoret han ett mål på fire seriekamper. Graham klarte virkelig ikke å spille seg inn i laget på Riverside, og signerte sin femte låneavtale på tre år. Denne gangen til Carlisle United, med kontrakt fra 1. januar 2007 og ut sesongen. Han scoret syv mål på 11 kamper for *the Cumbrians*. Etter at låneperioden var over returnerte han til Middlesbrough, men ble fristilt av klubben i mai.

I juni 2007 signerte Graham en toårs-kontrakt for Carlisle. Den første hele sesongen hans på Brunton Park gikk både opp og ned. Han begynte sesongen bra, og ledet kampen om toppscorertittelen i Football League One fra august til oktober. Deretter hadde han en lang periode uten å score mål, t.o.m. januar 2008, før han scoret flere viktige, matchvinnende mål for Carlisle. Blant annet ble han matchvinner i 1–0-seieren den tv-sendte bortekampen mot Nottingham Forest i mars.

Også 2008/09-sesongen startet bra for Graham. Etter 13 mål høsten 2008 ble han linket til Preston og Huddersfield, men ble værende på Brunton Park. Deretter sviktet prestasjonene, og etter å ha scoret i de første tre kampene i 2009, scoret han ikke flere mål våren 2009.

Karriere som spiller
--------------------

|
|  |
| Klubb | Ligakamper | Ligamål | FA cup-kamper | FA cup-mål | Ligacupkamper | Ligacupmål | Periode |
| Middlesbrough | 15 | 1 | 2 | 0 | 2 | 1 | 07/2003 - 06/2007 |
| Darlington (lån) | 9 | 2 | 0 | 0 | 0 | 0 | 03/2004 - 05/2004 |
| Derby County (lån) | 14 | 0 | 0 | 0 | 0 | 0 | 11/2005 - 02/2006 |
| Leeds United (lån) | 3 | 0 | 0 | 0 | 0 | 0 | 03/2006 - 05/2006 |
| Blackpool (lån) | 4 | 1 | 0 | 0 | 0 | 0 | 08/2006 - 09/2006 |
| Carlisle (lån) | 11 | 7 | 0 | 0 | 0 | 0 | 01/2007 - 04/2007 |
| Carlisle | 89 | 29 | 5 | 1 | 3 | 1 | 06/2007 - |
| **Totalt** | 145 | 40 | 7 | 1 | 5 | 2 | 07/2003 - |

Referanser
----------

1. ↑   Diario AS, oppført som Daniel Anthony William Graham, AS.com athlete ID graham/19688[Hentet fra Wikidata]
2. 1 2 3  «Grahams profil på Middlesbroughs hjemmeside». Middlesbrough FC. Arkivert fra originalen 21. juli 2005. Besøkt 12. juni 2009.
3. 1 2  «Grahams profil hos soccerbase.com». soccerbase.com. Besøkt 12. juni 2009.

Eksterne lenker
---------------

* (en) Danny Graham – Transfermarkt Rediger på Wikidata

* (en) Danny Graham – WorldFootball.net Rediger på Wikidata

* (en) Danny Graham – Soccerbase.com Rediger på Wikidata

* (en) Danny Graham – FootballDatabase.eu Rediger på Wikidata

* (en) Danny Graham – Soccerway Rediger på Wikidata

* (en) Danny Graham – FBref Rediger på Wikidata

* (es) Danny Graham – as.com Rediger på Wikidata